Raġel ta’ 33 sena mill-Belt intbagħat il-ħabs wara li hedded lill-eks-sieħba tiegħu u lil binthom b’turnavit. Ir-raġel li huwa reċediv wieġeb li mhux ħati tal-akkużi li nġiebu kontrih mill-Ispettur tal-Pulizija Hubert Cini. L-Ispettur qal li lbieraħ l-akkużat Kenneth Cassar mar id-dar tal-eks-sieħba tiegħu u ħa lil bintu waqt li beda jhedded lilha u lil ommha b’turnavit. Peress li ma kien hemm ebda ordna tal-qorti li ma kinitx iżżommu milli jieħu lil bintu, il-pulizija ma setgħu jagħmlu xejn dwar dan. Aktar tard intlaħaq ftehim biex huwa jirritorna lit-tifla għand ommha fil-preżenza tal-pulizija. Madankollu dalgħodu waqt li ommha kienet fl-Għassa tal-Pulizija, il-missier heddidha li joqtolha.